— Напэўна, з аднаго боку, гэтае падарожжа, гэтая пілігрымка Папы мае характар экуменічны, нават у Літве, тым больш у Латвіі і Эстоніі. Бо ў Латвіі будзе вялікае экуменічнае набажэнства ў лютэранскім саборы. І ў Таліне будзе экуменічная сустрэча, а пасьля сустрэча яшчэ і з тымі, хто займаецца сацыяльным служэньнем, у якім звычайна ёсьць прастора для экуменічнага супрацоўніцтва. Вядома ж, калі мы глядзім на статыстыку, то здаецца, што католікаў, калі іх там 7-8-10 тысячаў, гэта ня так ужо і шмат, але калі ўзяць наогул жыхароў, якія практыкуюць рэальна ў любой Царкве, — гэта ўжо значны сьлед прысутнасьці Каталіцкай Царквы у жыцьці хрысьціянаў Эстоніі. Таксама і ў Латвіі. Сапраўды, у Латвіі католікаў, як быццам, менш за пратэстантаў. Але, з другога боку, калі глядзець на тых, хто наведвае храмы, то тут ужо знаходзім амаль што парытэтныя суадносіны. Парытэт ня столькі ў статыстыцы, а якраз у сьведчаньні пра Евангельле ў сёньняшнім сьвеце, пра сацыяльную заангажаванасьць, пра культуру, выхаваньне сёньня.